KOMISIJOS REGLAMENTAS (ES) Nr. 17/2010
2010 m. sausio 8 d.
iš dalies keičiantis Reglamentą (EB) Nr. 690/2008 dėl Italijos Venecijos provincijos pripažinimo nuo Erwinia amylovora (Burr.) Winsl. et al. apsaugota zona
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 2 straipsnio 1 dalies h punktą,
kadangi:
(1)
2008 m. liepos 4 d. Komisijos reglamentu (EB) Nr. 690/2008, pripažįstančiu apsaugotas Bendrijos zonas, kuriose augalų sveikatai gresia ypatingas pavojus (2), tam tikros valstybės narės ar tam tikros valstybių narių teritorijos buvo pripažintos nuo tam tikrų kenksmingų organizmų apsaugotomis zonomis.
(2)
Reglamentu (EB) Nr. 690/2008 tam tikros Italijos Veneto regiono dalys buvo pripažintos nuo kenksmingo organizmo Erwinia amylovora (Burr.) Winsl. et al. apsaugota zona iki 2010 m. kovo 31 d.
(3)
Gavusi 2009 m. rugpjūčio 31 d.-rugsėjo 11 d. Komisijos Italijoje vykdyto tikrinimo pastabas dėl šio kenksmingo organizmo paplitimo tam tikrose Veneto regiono dalyse, 2009 m. spalio 23 d. Italija informavo Komisiją apie naujausio tyrimo, atlikto 2009 m. rugsėjo-spalio mėn. Veneto regione ieškant šio kenksmingo organizmo, rezultatus. Šio naujausio tyrimo rezultatai rodo, kad Venecijos provincijoje yra 14 vietovių, kuriose šis kenksmingas organizmas buvo aptinkamas bent trejus paskutinius metus, nepaisant likvidavimo priemonių, kurių ėmėsi Italijos valdžios institucijos. Taigi šios priemonės buvo neveiksmingos.
(4)
Naujausio tyrimo rezultatai buvo aptarti per Augalų sveikatos nuolatinio komiteto posėdį 2009 m. spalio 19-20 d. Padaryta išvada, kad Erwinia amylovora (Burr.) Winsl. et al. turi būti laikoma paplitusia Venecijos provincijoje. Todėl ši provincija nebeturėtų būti pripažįstama nuo šio kenksmingo organizmo apsaugota zona.
(5)
Todėl Reglamentą (EB) Nr. 690/2008 reikėtų atitinkamai iš dalies pakeisti.
(6)
Šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 690/2008 I priedo b dalies 2 punkto antroje skiltyje antra įtrauka pakeičiama taip:
„-
ir iki 2010 m. kovo 31 d. Airija, Italija (Apulija, Emilija-Romanija (Parmos ir Pjačencos provincijos)), Lombardija (išskyrus Mantujos provinciją), Venetas (išskyrus Rovigo ir Venecijos provincijas, Kastelbado, Barbonos, Adidžės Pjačencos, Veskovanos, S. Urbano, Boara Pizanio komunas, Paduvos provincijos Mazio komuną ir teritoriją į pietus nuo A4 greitkelio Veronos provincijoje)), Lietuva, Slovėnija (išskyrus Gorenskos, Koroškos, Mariboro ir Notranskos regionus), Slovakija (išskyrus Blahovos, Horne Myto ir Okočo (Dunaiska Stredos apygarda)), Hronovcės ir Hronske Kliačanų (Levicės apygarda), Malineco (Poltaro apygarda), Hrhovo (Rožniavos apygarda), Velke Ripnianų (Topolčanų apygarda), Kazimiro, Luhynios, Mažojo Horešo, Svetušės ir Zatino (Trebišovo apygarda) komunas))“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 8 d.